จับตาประชุมเฟด! คาดปรับขึ้นดอกเบี้ย หลังตัวเลขจ้างงานสหรัฐพุ่ง
จับตาประชุมเฟด 14-15 มี.ค. คาดปรับขึ้นดอกเบี้ย หลังตัวเลขจ้างงานสหรัฐพุ่ง 235,000 ตำแหน่ง ในเดือนก.พ.
14 มี.ค. 2560

ผู้สื่อข่าวรายงานว่า นักลงทุนทั่วโลกจับตาการประชุมของธนาคารกลางสหรัฐ (เฟด) ซึ่งจะจัดขึ้นในวันนี้และเสร็จสิ้นในวันพรุ่งนี้ ขณะที่มีกระแสคาดการณ์เป็นวงกว้างว่า คณะกรรมการกำหนดนโยบายการเงินของธนาคารกลางสหรัฐ (FOMC) จะปรับขึ้นอัตราดอกเบี้ยในการประชุมครั้งนี้
โดย CME Group ระบุว่า จากการใช้เครื่องมือ FedWatch วิเคราะห์ภาวะการซื้อขายสัญญาล่วงหน้าอัตราดอกเบี้ยสหรัฐ พบว่า นักลงทุนคาดการณ์ว่ามีโอกาสสูงถึง 93% ที่เฟดจะปรับขึ้นอัตราดอกเบี้ยในการประชุมวันที่ 14-15 มี.ค. เพิ่มขึ้นจากระดับ 91% ก่อนการเปิดเผยตัวเลขการจ้างงานสหรัฐที่แข็งแกร่งเมื่อวันศุกร์
ทั้งนี้ กระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 235,000 ตำแหน่งในเดือนก.พ. ซึ่งมากกว่าที่นักวิเคราะห์คาดว่าจะเพิ่มขึ้นเพียง 190,000 ตำแหน่ง ขณะที่อัตราการว่างงานลดลงสู่ระดับ 4.7% ซึ่งสอดคล้องกับการคาดการณ์ของนักวิเคราะห์
นอกจากนี้ ตลาดการเงินยังจับตาแถลงการณ์หลังการประชุมเฟด ซึ่งจะบ่งชี้ทิศทางการปรับขึ้นอัตราดอกเบี้ยของเฟดต่อไปในปีนี้ด้วย
 